Ingen bursdagsfest for Zlatan
Av: Sverre Norberg-Schulz Hjemmelaget Porto tok kontroll i Champions League-oppgjøret mot Paris Saint Germain, med bursdagsbarnet Zlatan Ibrahimovic (31) på topp. Bortelaget var farlig frampå i løpet av de første 45 minuttene, og Zlatan Ibrahimovic burde ha sendt Paris Saint Germain i ledelsen etter 12 minutter. Etter et godt innlegg fra venstre fikk svensken stå helt fri mellom Portos stopperpar, men hodestøtet var ikke presist nok. 31-åringen fikk også sjansen alene med keeper, da han etter drøyt tjue minutter ble chippet igjennom i bakrom. Spissen prøvde å hælsparke ballen på artistisk vis, men forsøket gikk så vidt over målet til keeper Helton.Det var imidlertid hjemmelaget som åpnet best. Etter drøyt to minutter var Portos Jackson Martinez først på et innlegg fra Silvestre Varela, men colombianerens avslutning gikk rett på PSG-keeper Salvatore Sirigu. Snaut minuttet senere klønet PSG-forsvarer Marco Verratti i egen sekstenmeter. Hjemmelagets midtbanestjerne João Moutinho fikk avslutte fra kort hold, avslutningen gikk imidlertid i feil side av nettveggen. Første omgangs siste store mulighet kom etter en drøy halvtime. Et meget godt slått frispark fra Portos Moutinho fant pannebrasken til Jackson Martinez, som ikke klarte å presse headingen under tverrliggeren.Etter pause tok Paris Saint Germain kontroll over kampen, men det franske laget kom aldri til de store avslutningsmulighetene. Porto så lenge ut til å være fornøyd med ett poeng, men etter 82 minutter smalt det fra James Rodriguez. Hjemmelaget holdt trykket oppe etter et hjørnespark, og fikk lagt inn fra venstre. Innlegget havnet til slutt hos Rodriguez, som på halvvolley curlet ballen rundt Thiago Silva og ned i lengste hjørne.Etter 73 minutter kom Ezequiel Lavezzi inn for PSG, men etter bare syv minutter ble spissen erstattet av Javier Pastore. Lavezzi viste ingen tegn til skade, og var tydelig frustrert over å bli tatt av banen. Argentineren lot det gå hardt utover vannflaskene foran innbytterbenken, før han satte seg sammen med resten av lagkameratene. Etter scoringen gikk lufta helt ut av PSG. Ibrahimovic var usynlig det siste kvarteret, og klarte ikke å bidra i bortelagets jakt etter en utligning. Porto så ut til å ha full kontroll, og kontrollerte kampen til Howard Webb blåste i fløyta for siste gang. Dermed topper Porto gruppe A i Champions League-kvalifiseringen, med seks poeng. PSG detter ned til andreplass med sine tre poeng fra forrige rundes oppgjør mot Dynamo Kiev.
(FC Porto - PSG 1-0) Drømmescoring fra James Rodriguez (21) snøt Zlatan Ibrahimovic for poeng på svenskens 31-årsdag.